諸公和淵明止酒詩因同賦
作者：陳與義
朝代：宋

paragraphs: 愛河漂一世，既溺不能止。
不如淡生活，吟詩北窗裏。
肺肝亦何罪，困此毛錐子。
不如友麯生，是子差可喜。
三杯取徑醉，萬緒散莫起。
奈何劉伶婦，苦語見料理。
不如一覺睡，浩然忘彼己。
三十六策中，此策信高矣。
政使江變酒，誓不涉其涘。
尚須學王通，藝黍供祭祀。